**Sul y Fam**

Ymhlith y cyfeiriadau sydd gennym yn llenyddiaeth ein cenedl at Fam, fe gofiwn i Waldo ddweud am ei rieni yn un o’i gerddi mwyaf adnabyddus, *Y Tangnefeddwyr*,

‘Pa beth heno, eu hystad,

Heno pan fo’r byd yn fflam?

Mae Gwirionedd gyda ‘nhad,

Mae Maddeuant gyda ‘mam,

Gwyn eu byd yr oes a’u clyw,

Dangnefeddwyr, plant i Dduw.’

Waldo ar ei orau yn pwysleisio’r angen am gefnogaeth teulu yn ystod cyfnod anodd a phryderus, ac yn diolch am esiamp da ei rieni yn cyflwyno iddo wirioendd a maddeuant.

Meddai Rhys Nicolas am ei fam ei hun

‘Bu fyw’n dda, bu fyw’n ddiwyd

A lle bu hon, mae gwell byd.’

A phwy ohonom nad yw, yn ddistaw bach efallai, wedi llunio cerdd yn ei galon neu yn ei chalon, neu folawd dawel i’r un a’n magodd ar ei bron ac a siglodd ein crud?

Mewn un man yn yr Hen Destament, mae Duw yn ei gyffelybu ei hun i fam trwy ddweud, ‘*fel y cysurir plentyn gan ei fam, byddaf fi’n eich cysuro chwi’* (Eseia 66:13), ac mewn man arall fe gawn bortread lliwgar iawn o’r wraig, neu’r fam, rinweddol ‘*sy’n fwy gwerthfawr na gemau … y mae’n sylwi’n fanwl ar yr hyn sy’n digwydd i’w theulu, ac nid yw’n bwyta bara segurdod. Y mae ei phlant yn tyfu ac yn ei bendithio, a bydd ei gŵr yn ei chanmol*’ (Diarhebion 31).

A phan drown at y Testament Newydd fe’n cyflwynir i’r wir fam fedrus a rhinweddol, sef Mair, mam Iesu,mam yr edrychir arni fel patrwm i bob mam ac yn fodel mamolaeth.

Down i ‘nabod Mair yn gynnar iawn yn ei hanes pan dderbyniodd y newyddion syfrdanol gan yr angel ei bod wedi’i beichiogi yn groth ac y byddai’n esgor ar fab.

Dilynwn ei hanes yn geni Iesu ym Methlehem, yn ffoi i’r Aifft rhag Herod a’i filwyr, ac yn ddiweddarach yn llawn gofid bod Iesu ar goll, tan iddi ddod o hyd iddo yn y Deml.

Yr olwg olaf a gawn ar Mair yw wrth droed y Groes, yn gweld ei Mab yn dioddef a marw.

A chan weld ei fam wrth droed y groes meddai Iesu wrthi *‘Wraig dyma dy fab di’* Ac wrth y disgybl a oedd yn sefyll yno’n gwmni iddi dywedodd – ‘*Dyma dy fam di’.*

Mae’r geiriau hyn, sy’ ymhlith y brawddegau olaf a ddaeth dros wefusau Iesu adeg ei ddioddefaint olaf, yn ein cyflwyno ni ar unwaith i awyrgylch y teulu.

Roedd lle pwysig i’r teulu ym mhatrwm bywyd yr Iddew.

Roedd yr Iddew yn credu bod y teulu’n sefydliad dwyfol.

Rhoddwyd pwysigrwydd neilltuol i’r teulu, a chredent fod y teulu uwchlaw popeth yn y gymdeithas grefyddol.

Yng nghyfnod yr Hen Destament, prif orchwyl y teulu oedd gofalu am yr addoliad. Yn wir, cafodd crefydd yr Hen Destament ei meithrin dan gysgod y cartref, felly roedd i’r teulu werth aruchel. ‘*Anrhydedda dy dad a’th fam...*’ meddai un ymhlith y Deg Gorchymyn.

Tyfoedd yr uned deuluol i fod yn sylfaen cymdeithas yn estyn cariad, cefnogaeth a chysur.

Ond mae’r teulu yn estyn ymhell y tu hwnt i furiau’r cartref. Onid teulu yw’r ddynoliaeth, a phawb ohonom yn rhan o’i amrywiaeth. Rydym wedi etifeddu tŷ, sef y ddaear hon, lle mae’n rhaid i ni fyw gyda’n gilydd.

Teulu yw’r eglwys, ac mae llwyddiant a ffyniant y teulu hwn yn cael ei amodi gan berthynas iach rhwng aelodau a’i gilydd, ac yn cael ei nodweddi gan ddibyniaeth yr aelodau ar ei gilydd; cyfrifoldeb yr aelodau am ei gilydd a chariad yr aelodau at ei gilydd.

Nid oes amheuaeth nad oedd gan Iesu feddwl mawr o’i deulu, ac yn awyddus iawn i’w gwarchod.

Yn ein hawydd ninnau i warchod y teulu ac i ddiogelu’i fuddiannau, cawn ein rhybuddio ddigon heddiw i sicrhau ein bod yn ‘sgrifennu ewyllys er mwyn gwneud yn gwbl sicr y bydd yr hyn yr ydym yn dymuno’i adael i wahanol bobl yn cyrraedd y bobl hynny wedi’n dyddiau ni – a bwrw bod gennym rhywbeth i’w adael o gwbl!

Os ydym yn dymuno gofalu am ein perthnasau neu’n ffrindiau wedi i ni farw, rhaid paratoi ar gyfer hynny pam ydym yn fyw!

Sgrifennu ewyllys. Ewyllysio ein heiddo i wahanol bobol - neu yn achos rhai ohonom, yr unig beth sta ni i adael i’n plant (ar hyn o hyd) yw bocseidi o hen bregethau a mortgage!

O ddarllen yr hanes hwn yn Efengyl Ioan, cawn y teimlad fod Iesu wedi ewyllysio gwahanol bethau i wahanol bobl hefyd.

Yn union fel rydym ni’n dymuno ewyllysio’n pethau i’n teulu a’n ffrindiau, roedd Iesu yn awyddus, ar ôl ei ddyddiau ar y ddaeat hon, i adael rhyw bethau i deulu’r eglwys.

Dyma edrych yn sydyn ar ei ewyllys olaf.

1. ***Y peth cyntaf a adawodd Iesu oedd ei dangnefedd i’w ddisgyblion*.**

*‘Yr wyf yn gadael i chwi dangnefedd’* meddai Iesu wrthynt.

Ewyllysio tangnefedd.

Ni ellir ewyllysio mwy i rywun na dymuno iddynt brofi tangnefedd yn eu calonnau.

Mae’r gair ‘tangnefedd’ yn air diddorol iawn. Nid heddwch mohono yn ein syniad ni o heddwch yn y byd. Nid heddwch y byd yw tangnefedd, ond heddwch y nef.

Er ei bod yn ddymuniad gan bob yr un ohonom weld heddwch yn ein byd, a gweld stop ar ryfela a gormes a thrais, a does dim amheuaeth nad oedd hynny’n ddymuniad gan Iesu hefyd. Ef, wedi’r cwbwl, sydd yn ein hannog i garu’n gilydd ac i fyw bywydau di-drais.

Ond, pan fydd Iesu’n ewyllysio tangnefedd i’w frodyr a’i chwiorydd ... mae’n dymuno iddynt heddwch mewnol. Llonyddwch meddwl.

Mae tangnefedd yn ymwneud â‘r galon.

A hyd yn oed pan fydd amgylchiadadu allanol yn pwyso’n drwm arnom, hyd yn oed pan nad oes heddwch yn ein hamgylchynu o’r tu allan, fe allwn ddal i deimlo tangnefedd y tu mewn, yn y galon.

Y tangnefedd na all y byd ar ei orau ei roi i ni, nac ar ei waethaf ei ddwyn oddi arnom.

*‘Yr wyf yn gadael i chwi dangnefedd.....’*

1. **Beth arall adawodd Iesu Grist yn ei ewyllys?**

Wel, fe adawodd rhyw bethau materol hefyd, oni adawodd ei ddillad i’r milwr?

*‘...cymerodd y milwyr ei ddillad Ef a’u rhannu’r bedair rhan, un i bob milwr...’*

Dychmygwch yr olygfa. Iesu wedi’i hoelio i’r groes, a’r milwyr wrth droed y groes yn gamblo i weld pwy fyddai’n cael ei ddillad.

*‘Gadewch i ni fwrw coelbren amdanynt’*

Iesu’n dioddef yn enbyd ar y groes, a’r milwyr, wrth droed y groes, yn dangos llawer mwy o gonsyrn am bwy fyddai’n cael ei ddillad ar ôl iddo farw.

Rwy’n cofio gweld llun rywdro a ddarluniwyd gan artist cyfoes, llun o Iesu Grist ar y groes, ei freichiau ar led, hoelion trwy’i ddwylo, a’r olygfa hon wedi ei gosod gan yr artist ar gefndir dinas modern.

Iesu ar y groes, a thyrfaoedd y ddinas yn cerdded heibio iddo – yn brysio o un man i’r llall; yn brysio i’r gwaith; yn ponei am fod yn hwyr; yn brysio i ddal y fargen orau .... a dim un ohonynt ag amser i fwrw golwg i fyny at Iesu ar y groes.

A dyna’n union sut roedd hi gyda’r milwyr adeg y croeshoelio. Y milwyr yn rhy fishi, yn gamblo a gofalu am eu hunain, i daflu’r un llygad i fyny at Iesu.

Onid dyna’r drasiedi heddiw? Hynny yw, nid casineb yn erbyn Iesu, ond y drasiedi yw nad yw pawb yn gweld pa mor bwysig yw cariad Duw, a pha mor bwysig oedd abaerth Iesu. Yn byw eu bywydau yn edrych i lawr gan ofalu am eu buddiannau eu hunain, heb godi eu pen unwaith, na’r un llygaid chwaith i edrych ar Iesu.

Ga i’ch annog heddiw, a thros Ŵyl Y Pasg i godi’ch llygaid o’ch gofalon bob dydd am un funud fach, i’w weld Ef, ac o’i weld i werthfawrogi’r hyn a wnaeth trosom ar Galfaria, ac o’i werthfawrogi, ei addoli.

1. ***Yn ogystal a gadael ei dangnefedd i’w ddisgylbion, ei ddillad i’w milwyr, fe adawodd Iesu hefyd ei fam – fe adawodd ei fam i’w disgybl annwyl.***

Mair ei fam, a’r disgybl annwyl yn eistedd wrth droed y groes. Fedrwn ni fyth a dechrau amgyffred a’r teimladau a oedd yng nghalon Mair y diwrnod hwnnw, o weld ei mab ar y groes.

A Iesu’n ei gweld hi ac yn weud wrthi ‘*Wraig, dyma dy fab di," ac wrth y disgybl annwyl "Dyma dy fam di." Ac o'r awr honno, cymerodd y disgybl hi i mewn i'w gartref.*

A wyddoch chi, fe glywsom ni i gyd am rywrai yn rhoi eu tŷ mewn trefn cyn marw. Dodi pethau yn reit cyn marw.

Ac mae na awgrym fan hyn fod Iesu wedi gwneud rhywbeth tebyg.

Un o’r pethau olaf a wnaeth yn ystod ei fywyd daearol oedd gwneud darpariaeth ar gyfer ei fam.

Mae lle i gredu mai gwraig weddw oedd Mair erbyn hyn, a phryd hynny, fel heddiw, roedd bywyd yn medru bod yn reit anodd i’r weddw.

Ond roedd Iesu’n gwybod fod un wrth law a allai fod yn gymorth iddi, sef, y disgybl yr oedd Iesu’n ei garu.

Ac ni allwn lai na sylwi ar barch a gofal rhyfeddol Iesu Grist – a hynny yn awr ei ing ei hun – at yr un a ddaeth ag ef i’r byd.

Gwyddom bod y traddodiad Gatholig yn ymbil ar Mair yn eu gweddiau, ond i’r sawl ohonom sy’n perthyn i draddodiadau eglwysig eraill, fe edrychwn ar Mair yn fel patrwm i bob mam ac yn fodel mamolaeth.

Dydy ni ddim yn addoli Mair, ond rydym yn ei hanrhyeddu, oherwydd trwyddi hi daeth ‘*Duwdod mewn baban i’r byd’.*

Ni allwn lai nag weld ym Mair ei hufudd-dod a’i gostyngeiddrwydd.

Ei hufudd-dod yn ymateb, heb ddeall yn iawn i gyfarchiad yr angel a gyhoeddodd y byddai’n esgor ar fab, Mab y Goruchaf.

A’i gostyngeiddrwydd am iddi ‘*ystyried ei distadledd, ei gwaeledd’*

Bod yr Ysbryd wedi disgyn arni hi, yn ei hisel radd.

Bod yr ysbryd wedi disgyn lle roedd dynoliaeth wannaf – croth di-fywyd – ond o’r cnawn hwnnw ganed un sy’n fywyd ac yn llawenydd y byd.

Ni allwn anghofio chwaith am aberth Mair fel mam.

Onid yw pob mam yn aberthu?

Aberthu ei hiechyd ei hun er mwyn esgor ar faban, aberthu cwsg ac amser, aberthu ychydig o fwyd er mwyn i blatiau’r teulu fod yn llawn ... mae aberthu er mwyn ei phlant yn rhan o’i hanian.

A doedd neb yn gwybod hyn yn well na Iesu Grist am ei fam ei hun, ac ni allwn lai na sylwi – a hynny yn awr ei ddioddefaint ei hun - at awydd Iesu i ofalu amdani.

Nid oedd am adael ei fam yn gyfan gwbl ar drugaredd dynion.

Roedd e am wneud yn siŵr bod Mair yn cael y gofal gorau posib.

\*

Do, fe ewyllysiodd Iesu nifer o bethau i deulu’r llawr cyn iddo ymadael â nhw:

ei dangnefedd i galonnau ei frodyr a’i chwiorydd;

ei ddillad i ddwylo’r milwyr

a’i fam i ofal ei ffrind penna.

Tybed beth ydym ni’n ei ewyllysio i’n hannwyliaid?

Onid oes gennym lawer mwy i gyflwyno i bobl na phethau materol yn unig?

Wedi’r cwbl, onid derbyn pethau materol y bu hi yn hanes y milwr wrth droed y groes – derbyn dillad Iesu. A’r derbyn hwnnw yn ddigon o rybudd inni beidio â gadael i bethau’r llawr ddenu’n sylw oddi wrth bethau’r nef; y materol oddi wrth yr ysbrydol.

Byddai ewyllysio tangnefedd yng nghalonnau’n cyd-ddyn yn beth ardderchog iawn. Tangnefedd, tawelwch meddwl, llonyddwch mewnol tra bo’r byd cythryblus yn chwythu’i fygythiadau o’r tu allan.

Ac o ystyried yr ymdrech a wnaeth Iesu, o’i groes, i ofalu am ei fam ... gobeithio’n wir y bydd y weithred honno’n cael ei hadlewyrchu yn ein gweddi ninnau, ac yn ein gwaith, wrth inni estyn ein dwylo at ein gilydd ac at ein brodyr a’n chwiorydd led-led byd.

*Pan welodd Iesu ei fam, felly, a'r disgybl yr oedd yn ei garu yn sefyll yn ei hymyl, meddai wrth ei fam, "Wraig, dyma dy fab di."*

*Yna dywedodd wrth y disgybl, "Dyma dy fam di." Ac o'r awr honno, cymerodd y disgybl hi i mewn i'w gartref.*

**Gweddiwn**

O Dduw ein Tad,

diolchwn am bob dylanwad da a fu arnom yn ein bywyd.

O bob dylanwad, diolch y bore hwn am ddylanwad mamau da.

Am eu cariad,

eu harweiniad,

eu haberth dros eu plant,

eu cyfarwyddyd a’u cyngor.

Diolch i ti am Mair, mam Iesu,

ac am wethfawrogiad Iesu o gariad ei fam,

a’i awydd i ofalu amdani.

Ond diolch o Dduw bod dy gariad di’nn fwy hyd yn oed na chariad mam.

Helpa ni, Y Pasg hwn i godi’n llygaid oddi ar bethau’r byd a gweld dy gariad di yng ngroes Calfaria.

Gwrando’rn gweddi,

yn enw Iesu Grist

Amen.